На основу члана 146. Закона о планирању и изградњи („Сл. гласник РС”, бр. 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019 и 37/2019 - др. закон), члана 11. Одлуке о постављању монтажних објеката на територији града Лознице („Сл. лист града Лознице”, бр. 10/18) и члана 58. Статута града Лознице (''Службени лист града Лознице'', број 1/19 - пречишћен текст), градоначелник града Лознице доноси

**ПРОГРАМ**

**постављања монтажних објеката у Улици Јована Цвијића**

**- „Зона унапређеног пословања” у Лозници**

**I ОПШТЕ ОДРЕДБЕ**

**Члан 1.**

Програмом постављања монтажних објеката у Улици Јована Цвијића - „Зона унапређеног пословања” у Лозници (у даљем тексту: Програм) утврђују се услови и начин за постављање монтажних објеката у делу Улице Јована Цвијића који је проглашен пешачком зоном.

**Члан 2.**

Под монтажним објектима у смислу ове Одлуке подразумевају се: киосци, летње баште, апарати за кокице, кестење, кукуруз и сл, апарати и фрижидери за сладолед, покретне тезге, фасадне рекламне табле, конзолне надстрешнице, тенде, објекти за игру деце (дечије играчке) и друго неопходно за организовање садржаја адекватних једној „Зони унапређеног пословања” (у ограниченом временском трајању и у складу са природом манифестације - културне, привредне, пропагандне и сл.).

**Члан 3.**

Предвиђена је једна локација киоска код поште чија површина хоризонталне пројекције не може бити већа од 10м2 са наменом за продају штампе.

Изричито се забрањује постављање пратећих садржаја поред киоска.

**Члан 4.**

Летње баште ће се постављати на половини средишњег дела Улице Јована Цвијића, на следећим локацијама: локација 1 у макс. габариту 3,6х10м, локација 2 у макс. габариту 3,6х15,15м, локација 3 у макс. габариту 3,6х16м, локације 10 и 11 у макс. габариту 3,6х15,7м, локација 12 у макс. габариту 3,6х10м, локација 13 у макс. габариту 3,6х9,5м, локација 14 у макс. габариту 3,6х9,9м и локација 15 у макс. габариту 3,6х15,3м, датих у графичком прилогу који чини саставни део овог Програма.

Летња башта је опремљена баштенским столовима, столицама, покретним сунцобранима и жардињерама (жардињере се постављају искључиво у оквиру габарита добијене локације за летњу башту и морају бити лако покретне).

У оквиру летње баште није дозвољено постављање фиксне ограде нити било којих других објеката фиксираних за тло, формирање подијума или платоа, односно денивелисање јавне површине на којој се поставља летња башта.

Забрањује се било који вид затварања летњих башти.

Не дозвољава се постављање застора на простору који се користи као летња башта.

Не дозвољава се постављање летњих башти на простору некадашњег тротоара.

Изричито се забрањује постављање летње баште у делу Улице Јована Цвијића на потезу од зграде Дома културе до моста на Штири.

Летње баште у Улици Јована Цвијића могу добити искључиво угоститељски, односно занатско-угоститељски објекти који се налазе у Улици Јована Цвијића на потезу од Поште до Дома културе.

**Члан 5.**

Од покретних монтажних објеката могуће је поставити три апарата за кокице, кестење, кукуруз и сл. макс. габарита 0,60х0,60m (локације бр. 6, 9 и 21), један фрижидер за сладолед макс. габарита 0,70 х1,40m на локацији код Поште (локација бр. 8).

Изузетно, апарат за сладолед, кокице, кестење, кукуруз и сл. може бити уређај који заузима највише 2м2 и може бити отвореног и затвореног типа.

Дозвољава се постављање играчака и других објеката за забаву деце испред продавница, а изван простора пешачких токова, до средишњег дела улице или уз објекат макс. габарита 0,8 х1,2m (локација бр. 16, 17, 18, 19, 20 и 24).

Дозвољава се постављање покретних тезги код Поште на локацијама 4 и 5 у максималном габариту 1,0 х 2,0 м.

Дозвољава се постављање гондола, изложбених пултова и покретних тезги испред продавница приликом организованих акција снижене продаје у максималном габариту 1,0 х 2,0 m, у току целе године највише 15 (петнаест) дана у континуитету.

Дозвољава се постављање покретних тезги у максималном габариту 1,0 х 2,0 m и/или покретних монтажних кућица - киоска у максималном габариту 3,0 х 3,0 m на почетку пешачке зоне од Вуковог дома до моста на Штири на локацијама бр. 23 за празничну продају, одржавање сајмова, базара и сл. у току целе године највише 15 (петнаест) дана у континуитету.

На почетку пешачке зоне дозвољава се постављање промотивних сцена (макс. површине до 140m² у оквиру обележеног простора промоције, локација бр. 22) за одржавање манифестација (културно уметничких, привредних и других промотивних садржаја) у току целе године највише 10 (десет) дана у континуитету.

Поред покретних монтажних објеката није дозвољено постављање пратећих садржаја.

Сви монтажни објекати у Ул. Јована Цвијића се постављају тако да се не угрози средишњи простор улице за пролаз противпожарног и возила хитне помоћи.

**Члан 6.**

Овим Програмом се дозвољава постављање искључиво фасадних рекламних табли чији предлог изгледа се доставља на сагласност скупштини зграде на чијој фасади се поставља.

Изузетак је постављање туристичких инфо табли које могу бити постављене као слободностојећи објекти.

**Члан 7.**

Власницима угоститељских, трговинских и других локала се може одобрити постављање конзолних надстрешница и тенди изнад улаза, излога и прозорских отвора.

Конзолна надстрешницаје монтажни објекат са транспарентним, пвц или платненим застором у зони приземне етаже и може прећи грађевинску односно регулациону линију (рачунајући од основног габарита објекта до хоризонталне пројекције испада) 2,0м по целој ширини објекта са висином изнад 3,0м.

Тенда је слободностојећи или конзолни склопив елемент, са платненим или пвц застором са наменом за заштиту од сунца. Као слободностојећи се поставља само у оквиру летње баште, а као конзолни изнад излога и улаза у пословни простор. Конзолне тенде могу да имају препуст највише 2,0м рачунајући од фасадног зида (регулационе линије) према улици и минималну висину 2,5м рачунајући од уличног тротоара до доње ивице тенде, уз услов да тенда не омета нормално коришћење и функцију објекта на коме се поставља, околне објекте и безбедност пролазника и саобраћаја.

Није дозвољено постављање надстрешница на стубовима изнад уличних тротоара, испред трговинских, угоститељских и других пословних објеката односно локала.

Забрањује се било који вид затварања тенди и надстрешница.

**Члан 8.**

Поступак доделе локације за постављање монтажних објеката дефинисане овим Програмом спровешће се у свему према одредбама Одлуке о постављању монтажних објеката на територији града Лознице („Сл. лист града Лознице”, бр. 10/18).

**Члан 9.**

Монтажни објекти се постављају за време трајања закупа у складу са Уговором о закупу површине јавне намене, а најдуже за временски период од 01.01. – 31.12. текуће године, односно пет година за киоск.

**Члан 10.**

Монтажни објекти се постављају на основу решења о одобрењу постављања издатог од стране Одељења за планирање и изградњу и уговора о закупу површине јавне намене.

**II УСЛОВИ ПОСТАВЉАЊА**

**Члан 11.**

Услови које треба испоштовати приликом издавања решења о одобрењу постављања монтажних објеката:

- да се не омета прилаз и нормално коришћење суседних објеката и да се не омета нормално и безбедно кретање пешака;

- да се не смањује видљивост на раскрсницима и угловима улица и не угрожава безбедност саобраћаја;

- да се не нарушава изглед, амбијенталне и друге вредности насеља и да се не угрожавају заштићени културни објекти;

- да не садрже недоличне, неморалне, неприкладне или дискриминишуће поруке по било ком основу;

- да је постављање објеката на површинама јавне намене предвиђено Програмом.

**Члан 12.**

Саставни део овог Програма је графички приказ - ситуациони план локација за постављање монтажних објеката у Улици Јована Цвијића – „Зона унапређеног пословања” (прилог 1, 2, 3 и 4).

Тачан положај и садржај монтажних објеката ће утврдити Одељење за планирање и изградњу приликом издавања решења о одобрењу постављања истих на захтев заинтересованог лица, поштујући одредбе овог Програма.

ОБРАЂИВАЧ:

Одељење за планирање и изградњу

\_\_\_\_\_\_\_\_\_\_\_\_\_\_\_\_\_\_\_\_

Владан Трипковић, дипл. прост. планер

ГРАДОНАЧЕЛНИК ГРАДА ЛОЗНИЦЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Видоје Петровић